**ŠTATÚT ŽIACKEJ ŠKOLSKEJ RADY**  
  
**PREAMBULA**  
V zmysle ustanovenia § 26 zákona Národnej rady Slovenskej republiky č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov sa vydáva tento štatút žiackej školskej rady.

Pre jeho kompaktnosť a stručnosť sa využívajú pomenovania osôb len v mužskom rode.

**Článok I.  
Základné ustanovenie**

1. Úplný názov žiackej školskej rady (ďalej len ŽŠR): „Žiacka školská rada Gymnázia, Bilíkova 24“;

Skrátený názov ŽŠR: „Žiacka školská rada Bilíčka“.

1. Adresa sídla: Gymnázium, Bilíkova 24, 844 19 Bratislava.
2. Pre oficiálnu elektronickú komunikáciu a elektronické doručenie dokumentov slúži emailová adresa: [zsrgymbilba@gmail.com](mailto:zsrgymbilba@gmail.com) .

**Článok II.  
Pôsobnosť a poslanie ŽŠR**

1. ŽŠR je ustanovená podľa § 26 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len zákon).
2. ŽŠR je iniciatívnym a poradným samosprávnym orgánom, ktorý sa vyjadruje k otázkam výchovy a vzdelávania.

**Článok III.  
Činnosť ŽŠR**

1. ŽŠR sa vyjadruje ku všetkým závažným skutočnostiam, ktoré sa vzťahujú k práci školy, vyjadruje sa k návrhom a opatreniam školy v oblasti výchovy a vzdelávania a podáva návrhy na organizovanie školských akcií realizovaných počas a mimo vyučovacieho procesu.
2. ŽŠR rieši problémy a sťažnosti žiakov s vedením školy. Zastupuje žiakov vo vzťahu k riaditeľovi, k vedeniu školy a k rade školy, predkladá im svoje stanoviská a návrhy.
3. ŽŠR prijíma, konzultuje a iniciuje návrhy na zveľadenie priestorov školy.
4. ŽŠR iniciuje školskú záujmovú činnosť.
5. ŽŠR zastupuje žiakov navonok.
6. ŽŠR sa podieľa na tvorbe a dodržiavaní školského poriadku.
7. ŽŠR vytvára pozmeňujúce návrhy k Štatútu žiackej školskej rady (ďalej len štatút).
8. ŽŠR je samostatný orgán školskej samosprávy, a tak nepodlieha rade školy, obecnej školskej rade, územnej školskej rade ani rade rodičov.

**Článok IV.  
Štruktúra, zloženie a spôsob voľby členov ŽŠR**

1. ŽŠR tvorí spravidla 15 členov z toho 4 tvoria predsedníctvo ŽŠR, ak tento štatút neurčí ináč,
   1. minimálny počet členov ŽŠR vrátane členov Predsedníctva ŽŠR je 5.
2. Predsedníctvo má štyroch členov:
   1. Predseda ŽŠR,
   2. Podpredseda ŽŠR,
   3. Podpredseda ŽŠR pre styk s verejnosťou,
   4. Tajomník ŽŠR.
3. Je v záujme Predsedníctva, aby mala ŽŠR čo najvyšší počet členov;
   1. Čl. IV., Ods. 3. nie je záväzný, slúži len ako odporúčanie.
4. Voľba členov ŽŠR:
   1. členovia ŽŠR sú do ŽŠR volení jedenkrát ročne, v priamej voľbe všetkých žiakov,
   2. zodpovednosť organizácie volieb do ŽŠR pripadá na Predsedníctvo s platným mandátom,
   3. na post člena ŽŠR smie kandidovať každý žiak denného štúdia školy, ak tento štatút neurčí inak,
   4. všetci kandidáti musia oznámiť Predsedníctvu svoju kandidatúru prostredníctvom online formulára do termínu určeného Predsedníctvom. Po tomto termíne sa zatvára kandidátna listina. Počet kandidátov nie je obmedzený;
      1. v prípade, že počet kandidátov do ŽŠR je v plánovanom čase uzatvorenia kandidátskej listiny menší ako 15, alebo pri inej mimoriadnej situácii po uvážení predsedníctva, doba možnosti ohlásenia kandidatúry sa predĺži o jeden týždeň,
      2. doba podľa Čl. IV., Ods. 4., pís. e. i., sa môže zmeniť, ak Predsedníctvo uzná takýto postup za vhodnejší,
   5. voľby prebiehajú tajným hlasovaním,
   6. volebné právo majú všetci aktuálni žiaci školy. Každý žiak má právo zvoliť najmenej 0 a najviac 15 kandidátov z kandidátskej listiny,
   7. je povinnosťou Predsedníctva s platným mandátom a Koordinátora pre ŽŠR (ďalej len Koordinátor), aby dohliadli na férovosť volieb,
   8. volebná komisia:
      1. tvorí ju Tajomník ŽŠR s platným mandátom a Koordinátor, ak tento štatút neurčí inak,
      2. ktorýkoľvek žiak, pedagogický pracovník, nepedagogický pracovník, člen vedenia školy, člen rady rodičov alebo člen rady školy môže z vlastnej iniciatívy požiadať volebnú komisiu o účasť pri zrátavaní hlasov,
      3. v prípade, že pozícia Tajomníka ŽŠR nie je obsadená, Koordinátor po dohode s vedením školy poverí jedného študenta, ktorý inak nemal právo hlasovať v tejto voľbe, zastupovaním jeho pozície,
      4. jej úlohou je zrátavanie hlasov a oznámenie výsledku Predsedníctvu s platným mandátom,
   9. do výsledku volieb sa zarátavajú len platné hlasy,
   10. členmi ŽŠR sa stane 15 žiakov, ktorí získajú najviac hlasov, pričom každý musí získať aspoň jeden hlas,
       1. v prípade menšieho počtu kandidátov, ako je miest, môže byť členov ŽSR aj menej,
   11. právoplatné výsledky volieb budú zverejnené aspoň na stránke školy najneskôr v piaty pracovný deň po konaní volieb,
   12. zápisnica z voľby bude vyhotovená Predsedníctvom s platným mandátom, skontrolovaná a podpísaná členmi volebnej komisie a spolu so všetkými hlasmi doručená riaditeľovi školy pre uschovanie.
5. Špeciálne situácie pri voľbe členov ŽŠR:
   1. v prípade rovnosti hlasov na pozíciách, kde sa láme hranica medzi zvolenými a nezvolenými kandidátmi (t. j. napríklad 15. a 16. miesto) sa bude konať druhé kolo volieb. Ich termín určí Predsedníctvo s platným mandátom, pričom sa táto voľba môže konať už v deň predchádzajúcich volieb. V tomto kole budú na kandidátskej listine figurovať iba jednotlivci, ktorí získali rovnaký počet hlasov. Tento postup sa bude opakovať, pokým nebude možné určiť práve 15 víťazov volieb,
      1. s výnimkou situácie podľa Čl. IV., Ods. 4., písm. k.i.,
   2. v prípade, že by počet členov ŽŠR klesol pod počet 5 z akýchkoľvek dôvodov, budú sa voľby opakovať čo najskôr.
6. Mandát člena ŽŠR nadobúda platnosť na najbližšom zasadnutí ŽŠR po verejnom vyhlásení právoplatných výsledkov volieb
7. Voľba Predsedu ŽŠR:
   1. Predseda ŽŠR je volený spravidla jedenkrát ročne, prostredníctvom ŽŠR na špeciálnom zasadnutí ŽŠR na to určenom, ak tento štatút neurčí inak,
   2. zodpovednosť organizácie voľby Predsedu ŽŠR pripadá na Predsedníctvo s platným mandátom,
   3. môže prebehnúť len v prípade aspoň trojštvrtinovej účasti všetkých členov ŽŠR,
      1. ak účasť nie je dostatočná, Predsedníctvo s platným mandátom presunie voľbu na najbližší možný termín, pri ktorom by účasť mala byť dostačujúca,
   4. na post Predsedu ŽŠR smie kandidovať každý novozvolený alebo znovuzvolený člen ŽŠR, ak tento štatút neurčí inak,
   5. počet kandidátov je obmedzený celkovým počtom členov ŽŠR,
   6. voľby prebiehajú tajným hlasovaním,
   7. volebné právo majú všetci členovia ŽŠR, v tomto čase je to najviac 15 ľudí. Každý člen má právo zvoliť najmenej 0 a najviac 1 kandidáta z kandidátskej listiny,
   8. je povinnosťou Predsedníctva s platným mandátom a Koordinátora, aby dohliadli na férovosť volieb,
   9. volebná komisia je tvorená rovnakým spôsobom ako v Čl. IV., Ods. 4., písm. i.,
   10. do výsledku volieb sa zarátavajú len platné hlasy,
   11. Predsedom ŽŠR sa stane člen ŽŠR, ktorý získa najviac hlasov vo voľbe Predsedu ŽŠR,
8. Špeciálne situácie pri voľbe Predsedu ŽŠR:
   1. v prípade rovnosti hlasov sa bude konať druhé kolo volieb. Ich termín určí Predsedníctvo s platným mandátom. V tomto kole budú na kandidátskej listine figurovať iba jednotlivci, ktorí získali rovnaký (najvyšší) počet hlasov. Tento postup sa bude opakovať, pokým nebude možné určiť práve jedného víťaza,
   2. v prípade, že sa člen ŽŠR nemôže dostaviť k voľbám, má právo splnomocniť akéhokoľvek iného žiaka, nie iného člena ŽŠR, alebo pedagogického pracovníka školy, nie Koordinátora, pre túto voľbu. Splnomocnenie musí byť písomné a uzavreté pod dohľadom Tajomníka ŽŠR a Koordinátora alebo vedenia školy,
9. Novozvolený alebo znovuzvolený Predseda ŽŠR je povinný menovať Podpredsedu ŽŠR, Podpredsedu ŽŠR pre styk s verejnosťou a Tajomníka ŽŠR, vybraných podľa svojho uváženia z aktuálnych členov ŽŠR, v lehote do 1 týždňa po verejnom vyhlásení právoplatných výsledkov voľby Predsedu a predstaviť ich ŽŠR na jej zasadnutí,
   1. v ojedinelom prípade sa lehota môže predĺžiť na základe žiadosti Predsedu ŽŠR z pádnych dôvodov, ak to schváli ŽŠR.
10. Mandát člena ŽŠR sa končí,
    1. v deň menovania nových členov ŽŠR do funkcie,
    2. po zvolení alebo vymenovaní do funkcie v Predsedníctve ŽŠR,
    3. po odvolaní Predsedom ŽŠR,
    4. po odvolaní nadpolovičnou väčšinou všetkých zúčastnených členov ŽŠR na zasadnutí,
    5. jeho abdikáciou,
    6. ukončením štúdia na Gymnáziu, Bilíkova 24, z akýchkoľvek dôvodov.
11. Mandát člena Predsedníctva sa končí,
    1. zároveň s koncom mandátu Predsedníctva, ktorého je súčasťou,
    2. špecificky pre Podpredsedu ŽŠR a Tajomníka ŽŠR, odvolaním Predsedom ŽŠR,
    3. po odvolaní dvojtretinovou väčšinou všetkých členov ŽŠR,
    4. jeho abdikáciou,
    5. ukončením štúdia na Gymnáziu, Bilíkova 24, z akýchkoľvek dôvodov.
12. Po skončení mandátu Podpredsedu ŽŠR alebo Tajomníka ŽŠR podľa jedného z dôvodov Čl. IV., Ods. 11., písm. b., c., d. a e., menuje Predseda ŽŠR nástupcu za už bývalého člena Predsedníctva v lehote 5 školských dní.
13. Mandát Predsedníctva, ako celku sa končí,
    1. zvolením nového Predsedu ŽŠR,
    2. po odvolaní dvojtretinovou väčšinou všetkých členov ŽŠR,
    3. abdikáciou Predsedníctva, ako celku.
14. Po skončení mandátu Predsedníctva, ako celku, podľa Čl. IV., Ods. 13., písm. b., bude Koordinátorom na najbližšom zasadnutí ŽŠR menovaný Dočasný predseda ŽŠR, ktorý povedie ŽŠR do najbližšej voľby Predsedu ŽŠR,
15. Pred ukončením mandátu Predsedníctva, ako celku, podľa Čl. IV., Ods. 13., písm. c., bude Predsedom ŽŠR na najbližšom zasadnutí ŽŠR menovaný Dočasný predseda ŽŠR, ktorý povedie ŽŠR do najbližšej voľby Predsedu ŽŠR,
16. Z každej voľby musí byť vypracovaná zápisnica.

**Článok V.  
Práva a povinnosti člena ŽŠR**

1. Člen ŽŠR má právo,
   1. kandidovať a byť zvolený do funkcie Predsedu ŽŠR, ak tento štatút neurčí inak,
   2. byť informovaný o všetkých skutočnostiach, ktoré sú predmetom rokovania ŽŠR a slobodne sa k nim vyjadrovať,
   3. hlasovať o všetkých uzneseniach a v každých voľbách v rámci ŽŠR,
   4. predkladať na rokovanie ŽŠR vlastné námety, prípadne iné materiály,
   5. navrhnúť vydanie prehlásenia,
   6. požiadať Tajomníka ŽŠR o výklad štatútu,
   7. navrhnúť odvolanie Predsedu ŽŠR, Podpredsedu ŽŠR, Tajomníka ŽŠR a Predsedníctva, ako celku,
   8. navrhnúť vyradenie člena ŽŠR, ktorý sa aktívne nezapája do činnosti, opakovane sa nezúčastňuje zasadnutí ŽŠR, robí zlé meno a hanobí ŽŠR, prípadne sabotuje priebeh organizácie jej aktivít.
2. Člen ŽŠR je povinný,
   1. zúčastňovať sa na zasadnutiach ŽŠR. Neospravedlnená účasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie si povinností člena ŽŠR podľa tohto štatútu. Ospravedlniť sa môže akýmkoľvek spôsobom členovi Predsedníctva alebo Koordinátorovi,
   2. ísť príkladom ostatným žiakom školy,
   3. zabezpečiť ochranu osobných údajov žiaka, ktorého zastupuje, chránených všeobecne záväznými právnymi predpismi,
   4. byť nápomocný žiakom školy a reprezentovať ich záujmy a názory,
   5. vzorne reprezentovať školu, ktorú navštevuje a ŽŠR, ktorej je členom,
   6. sa aktívne zapájať do činností ŽŠR,
3. Člen ŽŠR nesmie,
   1. porušovať školský poriadok v akomkoľvek zmysle,
   2. hanobiť ŽŠR a kaziť svojím správaním jej reputáciu,
   3. akýmkoľvek spôsobom sabotovať priebeh organizácie aktivít alebo akýchkoľvek činností ŽŠR.

**Článok VI.  
Práva a povinnosti Predsedníctva ŽŠR a jeho členov**

1. Predsedníctvo,
   1. je najvyšší štatutárny orgán, ktorý riadi činnosť ŽŠR a koná v jej mene,
   2. zvoláva, pripravuje a riadi zasadnutia ŽŠR,
   3. komunikuje s Koordinátorom a vedením školy ohľadne činnosti ŽŠR,
   4. navonok reprezentuje ŽŠR a všetkých študentov školy pri rôznych príležitostiach,
   5. má právo abdikovať,
   6. musí prijať každé rozhodnutie, prijaté dostatočnou časťou ŽŠ, ak je toto rozhodnutie v súlade so zákonom a štatútom,
   7. posudzuje každé rozhodnutie a hlasovanie ŽŠR a jeho kompatibilitu so zákonom a štatútom,
   8. je povinné reprezentovať školu a ŽŠR v čo najlepšom svetle,
2. Predseda ŽŠR,
   1. je štatutárny orgán ŽŠR, ktorý riadi činnosť ŽŠR a koná v jej mene,
   2. zvoláva, pripravuje a riadi zasadnutia ŽŠR,
   3. menuje Podpredsedu ŽŠR a Tajomníka ŽŠR,
   4. môže zastúpiť Tajomníka ŽŠR pri podpisovaní dokumentov v mene ŽŠR,
   5. je povinný prerokovať každé jeho dôležité rozhodnutie ohľadom ŽŠR s ŽŠR a Koordinátorom alebo vedením školy,
   6. má právo odvolať člena ŽŠR, ktorý hrubo porušil Školský poriadok, aktívne sa nezapája do činnosti, opakovane sa nezúčastňuje zasadnutí, sabotuje priebeh jej aktivít alebo z iného závažného dôvodu. Pri odvolávaní musí uviesť dôvod pred členmi ŽŠR,
   7. má právo odvolať Podpredsedu ŽŠR, Podpredsedu ŽŠR pre styk s verejnosťou a Tajomníka ŽŠR podľa Čl. IV., Ods. 12,
   8. má právo abdikovať;
      1. jeho nástupcom sa stáva terajší Podpredseda ŽŠR, ak tento štatút neurčí inak,
   9. má právo prehlásiť abdikáciu Predsedníctva, podľa Čl. IV., Ods. 13., písm. c.
3. Podpredseda ŽŠR,
   1. vykonáva úlohy, ktoré mu boli zadané Predsedom, tak Predsedovi vypomáha a preberá zodpovednosť nad danými úlohami,
   2. preberá všetky práva a povinnosti Predsedu ŽŠR v čase jeho neprítomnosti, alebo ak je

ním poverený.

1. Podpredseda ŽŠR pre styk s verejnosťou,
   1. vykonáva úlohy, ktoré mu boli zadané Predsedom, tak Predsedovi vypomáha a preberá zodpovednosť nad danými úlohami,
   2. preberá všetky práva a povinnosti Predsedu ŽŠR v čase jeho neprítomnosti, alebo ak je ním poverený,
   3. navonok reprezentuje ŽŠR ako celok pri styku s verejnosťou, médiami, inými školami, študentskými a školskými organizáciami
   4. zastupuje ŽŠR v online priestore správou jej účtov sociálnych sietí
   5. pri komunikácii mimoriadnych tém musí prerokovať navrhované stanovisko s Tajomníkom ŽŠR
2. Tajomník ŽŠR,
   1. sa stará o finančnú správu ŽSR,
   2. vystupuje ako zástupca a podpisuje dokumenty v mene ŽŠR,
   3. vykonáva dohľadnú funkciu nad činnosťou ŽŠR; vždy na konci svojho mandátu prezentuje nadchádzajúcej ŽŠR a vedeniu školy Správu o stave ŽŠR,
   4. osobne pripomienkuje Školský poriadok, vykonáva administratívnu funkciu,
   5. na požiadanie ktoréhokoľvek žiaka, pedagogického pracovníka, nepedagogického pracovník, vedenia školy, člena rady rodičov alebo člena rady školy podá výklad štatútu,
   6. predkladá návrhy o zmene a doplnení štatútu na zasadnutiach, kde ich odsúhlasuje samotná ŽŠR,
   7. preberá všetky práva a povinnosti Predsedu ŽŠR v čase jeho neprítomnosti, v prípade neprítomnosti Podpredsedu ŽŠR, alebo ak je ním poverený,
3. Dočasný predseda ŽŠR,
   1. sa dostáva do funkcie,
      1. menovaním bývalým Predsedníctvom s končiacim mandátom pri abdikácii Predsedníctva,
      2. zvolením nadpolovičnou väčšinou všetkých členov ŽŠR v prípade odvolania Predsedníctva podľa Čl. IV., Ods. 11., písm. c.,
   2. preberá všetky práva a povinnosti Predsedníctva,
   3. je povinný v čo najkratšom časovom úseku vyhlásiť novú voľbu Predsedu ŽŠR, v ktorej smie sám kandidovať, ak tento štatút neurčí inak.

**Článok VII.  
Koordinátor pre ŽŠR**

1. Koordinátor,
   1. je učiteľ školy, menovaný do funkcie riaditeľom školy,
   2. zodpovedá za činnosť ŽŠR pred vedením školy,
   3. má právo zvolávať zasadnutia ŽŠR,
   4. má právo navrhnúť odvolanie Predsedu ŽŠR, Podpredsedu ŽŠR, Tajomníka ŽŠR, alebo Predsedníctva, ako celku.

**Článok VIII.  
Komisia maturantov pre ŽŠR**

1. Komisia maturantov,
   1. je neformálny poradný organ ŽŠR, zložený zo žiakov maturitných ročníkov, ktorí boli v minulosti členmi ŽŠR
   2. členstvo sa nadobúda automaticky vstupom do maturitného ročníka,

**Článok IX.  
 Hospodárenie ŽŠR**

1. ŽŠR,
   1. zabezpečuje svoju činnosť z prostriedkov rozpočtu školy na tento účel určenými v súlade s osobitnými predpismi,
   2. sa prostredníctvom Predsedníctva dohodne s riaditeľom školy na výške rozpočtu ŽŠR na príslušný školský rok,
   3. hospodári podľa schváleného rozpočtu na príslušný školský rok.
2. Za hospodárenie zodpovedá Predsedníctvo.

**Článok X.**

**Zasadnutia ŽŠR**

1. ŽŠR zasadá každú stredu v mesiaci, ak nie je Predsedníctvom stanovené inak.
2. ŽŠR je schopná uznášať sa, ak je na jej zasadnutí prítomná aspoň nadpolovičná väčšina všetkých jej členov.
3. ŽŠR je schopná voľby Predsedu ŽŠR (podľa Čl. IV., Ods. 7.) a odvolávania ktoréhokoľvek člena Predsedníctva ŽŠR, ak je na zasadnutí prítomná aspoň trojštvrtinová väčšina všetkých členov ŽŠR.
4. Na platné uznesenie ŽŠR je spravidla potrebný súhlas aspoň nadpolovičnej väčšiny prítomných členov ŽŠR, ak tento štatút neuvádza inak.
5. Pre schválenie pozmeňujúceho návrhu k štatútu, a teda k zmene jeho znenia, je potrebná podpora aspoň dvojtretinovej väčšiny všetkých prítomných členov ŽŠR.
6. Každý pozmeňujúci návrh k štatútu musí byť doručený písomnou alebo elektronickou formou Predsedníctvu, musí byť prerokovaný ŽŠR a ak je v súlade s § 26 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, musí o ňom byť hlasované podľa Čl. IX., Ods. 2. a 5.,
   1. ak je pozmeňovací návrh prijatý, Tajomník ŽŠR upraví oficiálnu verziu štatútu, ktorá nadobúda platnosť podpisom Predsedu ŽŠR a Tajomníka ŽŠR.

**Článok XI**

1. Štatút bol prerokovaný a schválený členmi ŽŠR na zasadnutí ŽŠR.
2. Nadobúda účinnosť po podpísaní Predsedom ŽŠR a Tajomníkom ŽŠR.
3. Podpísaná kópia bude doručená riaditeľovi školy pre uschovanie.

Schválené na zasadnutí ŽŠR Bilíčka, dňa 16. 9. 2021.

V Bratislave, dňa 16. 9. 2021

...........................................................................

Ema Polakovičová

Predsedníčka Žiackej školskej rady Bilíčka

...........................................................................

Lukáš Hlavačka

Tajomník Žiackej školskej rady Bilíčka